**Szikszó Város Önkormányzat**

**Pénzügyi, Gazdasági és Városfejlesztési Bizottság**

**Szám: SZ/255-2/2020.**

**JEGYZŐKÖNYV**

Készült: 2020. február 12. napján 16.00 órakor a Szikszói Közös Önkormányzati Hivatal tárgyalójában megtartott Pénzügyi**,** Gazdasági és Városfejlesztési Bizottság ülésén.

**Jelen vannak: Pénzügyi, Gazdasági és Városfejlesztési Bizottság részéről:**

Dr. Gulyásné Dr. Kerekes Rita elnök

Stelmach Mariann tag

Fehér Balázs tag

**Szikszói Közös Önkormányzati Hivatal részéről:**

Battáné dr. Tóth Zita jegyző

dr. Ruttkai Tímea szervezési, hatósági és humánigazgatási osztályvezető

Kriván Ildikó gazdálkodási osztályvezető

Juhász Lilla jegyzőkönyvvezető

**Meghívott:**

Sváb Antal polgármester

Dr. Gulyásné Dr. Kerekes Rita bizottsági elnök köszönti a jelenlévőket. Bejelenti, hogy az ülés határozatképes, azt megnyitja. Jegyzőkönyv hitelesítő személyére tesz javaslatot Fehér Balázs bizottsági tag személyében. A Pénzügyi Bizottság a jegyzőkönyv hitelesítőre tett javaslatot – 3 fő van jelen a szavazásnál – egyhangúlag 3 igen szavazattal elfogadta. A jegyzőkönyvet Juhász Lilla a Szikszói Közös Önkormányzati Hivatal dolgozója vezeti.

Dr. Gulyásné Dr. Kerekes Rita elnök javaslatot tesz az ülés napirendjére az alábbiak szerint:

NAPIREND:

1./ A Szikszó Város Roma Nemzetiségi Önkormányzat beszámolójának elfogadása

2./ A Szikszói Ruszin Nemzetiségi Önkormányzat beszámolójának elfogadása

3./ A Szikszói Kistérségi Szociális Szolgáltató Központ beszámolójának elfogadása

4./ A Szikszói Városi Intézményműködtető Központ és Könyvtár beszámolójának elfogadása

5./ A Szikszói Közös Önkormányzati Hivatal 2020. évi költségvetésének elfogadása

6./ Szikszó Város Önkormányzat adósságot keletkeztető ügyleteiből eredő fizetési kötelezettségeinek megállapítása

7./ Szikszó Város Önkormányzat 2020. évi költségvetési rendeletének elfogadása

8./ Az önkormányzat 2020. évi közbeszerzési tervének jóváhagyása

9./ A polgármester 2020. évi szabadságütemezésének jóváhagyása és tájékoztatás elfogadása a 2019. évi szabadság igénybevételével kapcsolatban

10./ Döntés beruházási hitel felvételével kapcsolatban

11./ Döntés a Szikszó belterület 2124 helyrajzi számú ingatlan önkormányzat részére történő felajánlásának elfogadásával kapcsolatban

12./ Döntés önkormányzati tulajdonban lévő ingatlanok eladásra történő meghirdetésével kapcsolatban

13./ Döntés belterületi ingatlanok megvásárlásával kapcsolatban /Az előterjesztés 2020. február 10. napján

14./ Döntés a Szikszó, zártkert 4273/2 helyrajzi számú ingatlanra vonatkozó bérleti szerződés meghosszabbításáról

15./ Döntés személygépjármű ingyenes vagyonátruházására vonatkozó szerződés megkötésével kapcsolatban

16./ Döntés a szünidei gyermekétkeztetés biztosításának módjáról

* Egyebek

A bizottság a napirendre vonatkozó javaslatot – 3 fő van jelen a szavazásnál – egyhangúlag 3

igen szavazattal elfogadta és a fenti napirend szerint tartja ülését.

**NAPIREND:**

16 óra 10 perckor megérkezett az ülésre Farkas Sándor és Kőhalmi Mónika bizottsági tag.

1./ A Szikszó Város Roma Nemzetiségi Önkormányzat beszámolójának elfogadása

Dr. Gulyásné Dr. Kerekes Rita bizottsági elnök: röviden ismerteti az előterjesztés tartalmát, melyet elfogadásra javasol.

Sváb Antal polgármester: elmondja, hogy a roma nemzetiségi önkormányzat adott be egy kérvényt arra vonatkozóan, hogy az előző roma önkormányzat előttük felhalmozott adósságát az önkormányzat engedje el. Az adósság elengedését azonban nem tartja célszerűnek.

Egyéb hozzászólás, módosító javaslat nem volt, Dr. Gulyásné Dr. Kerekes Rita bizottsági elnök szavazásra teszi fel a határozati javaslatot, melyet a Bizottság – 5 fő van jelen a szavazásnál – egyhangúlag 5 igen szavazattal elfogad és meghozza az alábbi határozatot:

**Szám: 13/2020.(II.12.) PüGVB Határozat**

**Tárgy: Szikszó Város Roma Nemzetiségi Önkormányzata 2019. évben végzett tevékenységéről szóló beszámolójának elfogadása**

Szikszó Város Pénzügyi, Gazdasági és Városfejlesztési Bizottsága javasolja a Képviselő-testületnek, hogy fogadja el a Szikszó Város Roma Nemzetiségi Önkormányzat 2019. évben végzett tevékenységéről szóló beszámolót.

Felelős: a bizottság elnöke

Határidő: a következő bizottsági ülés

2./ A Szikszói Ruszin Nemzetiségi Önkormányzat beszámolójának elfogadása

Dr. Gulyásné Dr. Kerekes Rita bizottsági elnök: röviden ismerteti az előterjesztés tartalmát.

Egyéb hozzászólás nem volt, Dr. Gulyásné Dr. Kerekes Rita bizottsági elnök szavazásra teszi fel a beszámolót, melyet a Bizottság – 5 fő van jelen a szavazásnál – egyhangúlag 5 igen szavazattal elfogad és meghozza az alábbi határozatot:

**Szám: 14/2020.(II.12.) PüGVB Határozat**

**Tárgy: A Szikszói Ruszin Nemzetiségi Önkormányzat 2019. évben végzett tevékenységéről szóló beszámoló elfogadása**

Szikszó Város Pénzügyi, Gazdasági és Városfejlesztési Bizottsága javasolja a Képviselő-testületnek, hogy fogadja el a Szikszói Ruszin Nemzetiségi Önkormányzat 2019. évben végzett tevékenységéről szóló beszámolót.

Felelős: a bizottság elnöke

Határidő: a következő bizottsági ülés

3./ A Szikszói Kistérségi Szociális Szolgáltató Központ beszámolójának elfogadása

Dr. Gulyásné Dr. Kerekes Rita bizottsági elnök: röviden ismerteti az előterjesztés tartalmát. Nem tartja célszerűnek több jelzőkészülék kihelyezésének megtervezését, nagyon sok feladat tartozik az intézményhez.

Egyéb hozzászólás, módosító javaslat nem volt, Dr. Gulyásné Dr. Kerekes Rita bizottsági elnök szavazásra teszi fel a beszámolót, melyet a Bizottság – 5 fő van jelen a szavazásnál – egyhangúlag 5 igen szavazattal elfogad és meghozza az alábbi határozatot:

**Szám: 15/2020.(II.12.) PüGVB Határozat**

**Tárgy: A Szikszói Kistérségi Szociális Szolgáltató Központ beszámolójának elfogadása**

Szikszó Város Pénzügyi, Gazdasági és Városfejlesztési Bizottsága javasolja a Képviselő-testületnek, hogy fogadja el a Szikszói Kistérségi Szociális Szolgáltató Központ 2019. évi tevékenységéről szóló beszámolóját.

Felelős: a bizottság elnöke

Határidő: a következő bizottsági ülés

4./ A Szikszói Városi Intézményműködtető Központ és Könyvtár beszámolójának elfogadása

Dr. Gulyásné Dr. Kerekes Rita bizottsági elnök: röviden ismerteti az előterjesztés tartalmát. Nagyon sok feladatot lát el az intézmény, amelynek vezetését az intézményvezető jól látja el. Felmerült benne az a kérdés, hogy mennyire célszerű az, hogy ennyi feladatot lásson el egy intézmény?

Farkas Sándor bizottsági tag: amikor az intézmények összevonására sor került, gazdálkodás szempontjából ez volt a legcélszerűbb forma. Megnézte, hogy a 2016-os működéséhez viszonyítva minden intézményrész bevétele a duplájára nőtt a tavalyi évre. Az intézmény üzemeltetése nem kerül kevesebbe, viszont a bevételek növekedtek.

Dr. Gulyásné Dr. Kerekes Rita bizottsági elnök: nagyon sok programot szerveznek, meg van elégedve a város kulturális életével.

Sváb Antal polgármester: a sportcsarnok kihasználtsága nem a legjobb, az uszoda nem nyereséges és nem is lesz az. A Szikszó FC támogatását pedig át kell gondolni. A judósok eddig évi 2 millió forintot kaptak az önkormányzattól, ebben az évben a működéséhez az önkormányzat nem fog tudni hozzájárulni.

Egyéb hozzászólás, módosító javaslat nem volt, Dr. Gulyásné Dr. Kerekes Rita bizottsági elnök szavazásra teszi fel a beszámolót, melyet a Bizottság – 5 fő van jelen a szavazásnál – egyhangúlag 5 igen szavazattal elfogad és meghozza az alábbi határozatot:

**Szám: 16/2020.(II.12.) PüGVB Határozat**

**Tárgy: A Szikszói Városi Intézményműködtető Központ és Könyvtár beszámolójának elfogadása**

Szikszó Város Pénzügyi, Gazdasági és Városfejlesztési Bizottsága javasolja a Képviselő-testületnek, hogy fogadja el a Szikszói Városi Intézményműködtető Központ és Könyvtár 2019. évi tevékenységéről szóló beszámolóját.

Felelős: a bizottság elnöke

Határidő: a következő bizottsági ülés

5./ A Szikszói Közös Önkormányzati Hivatal 2020. évi költségvetésének elfogadása

Dr. Gulyásné Dr. Kerekes Rita bizottsági elnök: röviden ismerteti az előterjesztés tartalmát.

16 óra 38 perckor Kőhalmi Mónika bizottsági tag kimegy az ülésről.

Dr. Gulyásné Dr. Kerekes Rita elnök: a közterület-felügyelet fenntartása sokba kerül az önkormányzatnak. Az ő működésüket és tevékenységüket célszerű lenne felülvizsgálni. Ki foglalkoztatja őket, kihez tartoznak?

16 óra 40 perckor Kőhalmi Mónika bizottsági tag visszajön az ülésre.

Sváb Antal polgármester: a két közterület-felügyelő a jegyző hatáskörébe tartozik, ők köztisztviselőként vannak felvéve. A két segédfelügyelő pedig hozzá tartozik. A közterület-felügyelet működését valakinek jobban felügyelni kellene, meg kellene oldani valamilyen keretek között, mert jelenleg nincs, aki napi szinten ellenőrizze őket. A munkaköri leírásukat is felül kellene vizsgálni.

Dr. Gulyásné Dr. Kerekes Rita bizottsági elnök: javasolja, hogy a következő képviselő-testületi ülésre készítsenek egy beszámolót. Célszerű lenne egy felelőst kijelölni erre a feladatra.

Farkas Sándor tag: ez egy önként vállalt feladat, ezt is figyelembe kell venni.

Sváb Antal polgármester: utána fog kérdezni annak, hogy a segédfelügyelőket lehetséges-e közfoglalkoztatásban vagy támogatásból alkalmazni?

Farkas Sándor bizottsági tag: napi jelentést sem írnak?

Dr. Ruttkai Tímea osztályvezető: az elején még írtak napi jelentéseket, de egy idő után ez elmaradt. A túlórájukat Kovácsné Szoboczki Andrea vezeti jelenleg.

Dr. Gulyásné Dr. Kerekes Rita bizottsági elnök szavazásra teszi fel az előterjesztést, melyet a Bizottság – 5 fő van jelen a szavazásnál – egyhangúlag 5 igen szavazattal elfogad és meghozza az alábbi határozatot:

**Szám: 17/2020.(II.12.) PüGVB Határozat**

**Tárgy: Szikszói Közös Önkormányzati Hivatal 2020. évi költségvetésének elfogadása**

Szikszó Város Pénzügyi, Gazdasági és Városfejlesztési Bizottsága javasolja a Képviselő-testületnek, hogy hagyja jóvá a Szikszói Közös Önkormányzati Hivatal **2020. évi költségvetését, 153.870.836.-Ft** bevételi és kiadási főösszeggel az előterjesztésnek megfelelően.

Felelős: a bizottság elnöke

Határidő: a következő bizottsági ülés

6./ Szikszó Város Önkormányzat adósságot keletkeztető ügyleteiből eredő fizetési kötelezettségeinek megállapítása

Dr. Gulyásné Dr. Kerekes Rita bizottsági elnök: röviden ismerteti az előterjesztés tartalmát.

Kriván Ildikó osztályvezető: az ÁHT alapján számba kell venni az önkormányzat fennálló kötelezettségeit és a képviselő-testületnek el kell azt fogadnia még a költségvetést megelőzően. A beruházási hitel felvételénél is szükség lesz erre.

Dr. Gulyásné Dr. Kerekes Rita bizottsági elnök szavazásra teszi fel az előterjesztést, melyet a Bizottság – 5 fő van jelen a szavazásnál – egyhangúlag 5 igen szavazattal elfogad és meghozza az alábbi határozatot:

**Szám: 18/2020.(II.12.) PüGVB Határozat**

**Tárgy: Szikszó Város Önkormányzat adósságot keletkeztető ügyleteiből eredő fizetési kötelezettségeinek megállapítása**

Szikszó Város Pénzügyi, Gazdasági és Városfejlesztési Bizottsága javasolja a Képviselő-testületnek, hogy határozzon úgy, hogy a saját bevételei összegét, valamint az adósságot keletkeztető ügyleteiből eredő fizetési kötelezettségeinek három évre várható összegét a mellékelt táblázatban bemutatottak szerint (*1. melléklet*) változatlan formában hagyja jóvá.

Felelős: a bizottság elnöke

Határidő: a következő bizottsági ülés

7./ Szikszó Város Önkormányzat 2020. évi költségvetési rendeletének elfogadása

Dr. Gulyásné Dr. Kerekes Rita bizottsági elnök: röviden ismerteti az előterjesztés tartalmát.

Kriván Ildikó osztályvezető: elmondja, a költségvetés a kommunális adó eltörlésével lett tervezve.

Sváb Antal polgármester: javaslatot tett arra, hogy a kommunális adót nullára csökkentsék. Január 1-re visszamenőleg azonban már nem lehet azt eltörölni, erre július hónaptól kerülhet sor.

Kriván Ildikó osztályvezető: azzal is számolni kell a kommunális adó eltörlésekor, hogy a „Szikszó-jegyet” a lakosok eddig elsősorban ennek az adónak a befizetésére használták fel. Ezután már csak a boltokban fogják tudni beváltani, így ezt az összeget az önkormányzatnak el kell utalnia a kereskedőknek. Mérlegelni kell azt is a döntésnél, hogy a nyár folyamán a hivatal bérkifizetéseit is meg kell oldani, mert március hónapot követően csak szeptemberben lesz újra adóbevétele az önkormányzatnak.

Kőhalmi Mónika bizottsági tag: nem feltétlen szükséges a kommunális adót eltörölni. Később is van rá lehetőség.

Dr. Gulyásné Dr. Kerekes Rita bizottsági elnök: véleménye szerint egy kétmilliárdos költségvetésnél 10 millió forint nem tétel. Elengedhetőnek tartja ezt az összeget, a tervben a kommunális adó eleve nullával szerepel.

Stelmach Mariann bizottsági tag: jobbnak látná, ha a kommunális adót a későbbiek folyamán törölnék el teljesen.

Farkas Sándor bizottsági tag: a júniusig beérkező kommunális adó összegét a tartalék sorra lenne célszerű átvezetni.

Kriván Ildikó osztályvezető: sajnos még mindig nem lehet azt sem előre tudni, hogy a Sixo Tender Kft. kapcsán milyen kiadási kötelezettségeik lesznek az év folyamán.

Farkas Sándor bizottsági tag: a költségvetés nagy része fix, kevés a mozgástér sajnos.

Kriván Ildikó osztályvezető: sajnos az OEP finanszírozás nem fedezi a védőnők bérét sem, ehhez is hozzájárulás szükséges. Figyelembe kell venni azt is, hogy vannak vállalt kötelezettségek, amelyeket ki kell fizetni.

Dr. Gulyásné Dr. Kerekes Rita bizottsági elnök: kommunikálni kell a lakosok felé azt, hogy milyen kiadásokat vállal át az önkormányzat.

Kőhalmi Mónika bizottsági tag: szóbeli javaslata az, hogy a költségvetési rendeletet azzal a módosítással fogadják el, hogy abban továbbra is szerepeljen a kommunális adó.

Dr. Gulyásné Dr. Kerekes Rita bizottsági elnök szavazásra teszi fel Kőhalmi Mónika bizottsági tag módosító javaslatát, amelyet a bizottság – 5 fő van jelen a szavazásnál – 4 igen és 1 nem szavazattal elfogadott.

Dr. Gulyásné Dr. Kerekes Rita bizottsági elnök szavazásra teszi fel a módosított rendelet-tervezetet - amely tartalmazza a kommunális adó mértékét-, a Bizottság – 5 fő van jelen a szavazásnál – egyhangúlag 5 igen szavazattal elfogadásra javasolja a Képviselő-testületnek:

**SZIKSZÓ VÁROS ÖNKORMÁNYZAT KÉPVISELŐ-TESTÜLETÉNEK**

**…../2020.(…........) számú önkormányzati rendelete**

**az önkormányzat 2020. évi költségvetéséről**

Szikszó Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:

**1. § A rendelet hatálya**

(1) A rendelet hatálya a képviselő-testületre, annak bizottságaira, a közös önkormányzati hivatalra és az önkormányzat irányítása alá tartozó költségvetési szervekre (intézményekre) terjed ki.

**2. § A költségvetés bevételei és kiadásai**

(1) A képviselő-testület az önkormányzat 2020. évi költségvetését:

|  |  |
| --- | --- |
| **1 494 512 246 Ft** | **Költségvetési bevétellel** |
| **2 223 058 966 Ft** | **Költségvetési kiadással** |
| **-728 546 720 Ft**  **Ft**  **-728 546 720 Ft** | **Költségvetési egyenleggel**  **- ebből működési** (hiány,többlet)  **felhalmozási** (hiány,többlet) |

|  |  |
| --- | --- |
| **732 546 720Ft** | **Finanszírozási bevétellel** |
| **4 000 000 Ft** | **Finanszírozási kiadással** |
| **728 546 720 Ft** | **Finanszírozási egyenleggel** |

a bevételek és kiadások főösszegét **2 2227 058 966** **Ft-ban** állapítja meg.

(2) Az (1) bekezdésben megállapított költségvetési bevételek forrásonkénti, a költségvetési kiadások jogcímenkénti megoszlását önkormányzati szinten, továbbá a finanszírozási bevételeket és kiadásokat a rendelet *1.1. melléklete* alapján határozza meg a képviselő-testület.

(3) A bevételek és kiadások előirányzat-csoportok, kiemelt előirányzatok és azon belül kötelező feladatok, önként vállalt feladatok, államigazgatási feladatok szerinti bontásban az *1.2., 1.3., 1.4.* *mellékletek* szerint állapítja meg.

(4) A működési és felhalmozási bevételek és kiadások előirányzatai mérlegszerű bemutatását önkormányzati szinten a *2.1. és a 2.2. melléklet* részletezi.

(5) A működési hiány belső finanszírozásának érdekében a képviselő-testület az előző év(ek) költségvetési maradványának igénybevételét, rendeli el.

(6) A felhalmozási hiány finanszírozása érdekében az adott évi saját bevételek 20 %-át, de legfeljebb 10 millió forintot meghaladó fejlesztési célú adósságot keletkeztető ügylet megkötésére a Kormány hozzájárulása szükséges. Az adott évi saját bevételek 20 %-át, de legfeljebb a 10 millió forintot meg nem haladó fejlesztési célú adósságot keletkeztető ügylet esetében a hiány külső finanszírozása fejlesztési hitelből vagy az előző év(ek) költségvetési maradványának igénybevételével történik.

**3. § A költségvetés részletezése**

A Képviselő-testület az önkormányzat 2020. évi költségvetését részletesen a következők szerint állapítja meg:

(1) Az Önkormányzat adósságot keletkeztető ügyletekből és kezességvállalásokból fennálló kötelezettségeit a *3.* *melléklet* részletezi.

(2) Az Önkormányzat saját bevételeinek részletezését az adósságot keletkeztető ügyletből származó tárgyévi fizetési kötelezettség megállapításához a *4. melléklet* tartalmazza.

(3) Az Önkormányzat 2020. évi adósságot keletkeztető fejlesztési céljait az *5.* *melléklet* részletezi.

(4) Az Önkormányzat költségvetésében szereplő beruházások kiadásainak beruházásonkénti részletezését a *6. melléklet* szerint határozza meg.

(5) Az önkormányzat költségvetésében szereplő felújítások kiadásait felújításonként a *7.* *melléklet* szerint részletezi.

(6) Az EU-s támogatással megvalósuló programokat és projekteket, valamint az önkormányzaton kívül megvalósuló projektekhez való hozzájárulást a *8. melléklet* szerint hagyja jóvá.

(7) A 2. § (1) bekezdésében megállapított bevételek és kiadások önkormányzati, közös hivatali, továbbá költségvetési szervenkénti megoszlását, és az éves (tervezett) létszám előirányzatot és a közfoglalkoztatottak létszámát költségvetési szervenként, feladatonként és azon belül kötelező feladatok, önként vállalt feladatok, államigazgatási feladatok szerinti bontásban a *9.1.-.9.4., mellékletek* szerint határozza meg.

(8) Az Önkormányzat a kiadások között **15.000.000.-Ft** általános tartalékot állapít meg.

**4. § A költségvetés végrehajtásának szabályai**

(1) Az önkormányzati szintű költségvetés végrehajtásáért a polgármester, a könyvvezetéssel kapcsolatos feladatok ellátásáért a jegyző a felelős.

(2) Az Önkormányzat gazdálkodásának biztonságáért a képviselő-testület, a gazdálkodás szabályszerűségéért a polgármester felelős.

(3) A költségvetési hiány csökkentése érdekében évközben folyamatosan figyelemmel kell kísérni a kiadások csökkentésének és a bevételek növelésének lehetőségeit.

(4) Az önkormányzat és az önkormányzat irányítása alá tartozó költségvetési szerveknél a jutalmazásra fordítható és kifizethető összeg nem haladhatja meg a rendszeres személyi juttatások előirányzatának 5 %-át. Ennek fedezetére a személyi juttatások évközi megtakarítása és a személyi juttatások előirányzatának növelésére fordítható forrás szolgálhat.

(5) Az önkormányzat és az önkormányzat irányítása alá tartozó költségvetési szerv állományába tartozó személy részére megbízási díj vagy más szerződés alapján díjazás a munkaköri leírása szerint számára előírható feladatra nem fizethető. Más esetben díjfizetésére a feladatra vonatkozóan előzetesen írásban kötött szerződés az Ávr. és a belső szabályzat szabályai szerint igazolt teljesítése után kerülhet sor. A szerződésben ki kell kötni, hogy a díj kizárólag abban az esetben illeti meg a költségvetési szerv állományába tartozó személyt, ha a szerződésben rögzített feladat mellett a munkakörébe tartozó feladatainak is maradéktalanul eleget tett

(6) Amennyiben a költségvetési szerv harminc napon túli, lejárt esedékességű elismert tartozásállományának mértéke két egymást követő hónapban eléri az éves eredeti kiadási előirányzatának 10%-át vagy a százötven millió forintot, az irányító szerv a költségvetési szervhez önkormányzati biztost jelöl ki.

(7) A költségvetési szerv vezetője e rendelet *10. mellékletében* foglalt adatlapon köteles a tartozásállományról adatot szolgáltatni. A költségvetési szerv az általa lejárt esedékességű elismert tartozásállomány tekintetében – nemleges adat esetén is – havonta a tárgyhó 25-i állapotnak megfelelően a tárgyhónapot követő hó 5-ig az önkormányzat jegyzője részére köteles adatszolgáltatást teljesíteni.

(8) Kiegészítő támogatás igényléséről a működőképességet veszélyeztető helyzet esetében a polgármester gondoskodik, külön képviselő-testületi döntés alapján.

(9) A finanszírozási bevételekkel és kiadásokkal kapcsolatos hatásköröket a Képviselő-testület gyakorolja.

(10) A Szikszói Városi Óvoda és Bölcsőde intézménybe járó gyermekek részére az intézményi térítési díjakról szóló 17/2019.(XII.19.) sz. önkormányzati rendelet szerint térítési díjkedvezményt biztosítunk.

(11) Az Oktatási, Kulturális, Sport és Szociális Alap felhasználásáról az Oktatási, Kulturális, Sport és Szociális Bizottság dönt, melynek összege 2020. évben **5.000.000.-**Ft. Az alapból finanszírozzuk a Bursa Hungarica ösztöndíj kiadásait, helyi ösztöndíj támogatások kiadásait.

**5. § Az előirányzatok módosítása**

1. Az Önkormányzat bevételeinek és kiadásainak módosításáról, a kiadási előirányzatok közötti átcsoportosításról a (2) bekezdésben foglalt kivétellel a Képviselő-testület dönt.

(2) A képviselő-testület az Önkormányzat bevételeinek és kiadásainak módosítását és a kiadási kiemelt előirányzatok közötti átcsoportosítás jogát a költségvetési főösszeg 10%-áig a polgármesterre átruházza. Egyéb esetekben a képviselő-testület a kiadási előirányzatok közötti átcsoportosítás jogát fenntartja magának.

(3) Az (2) bekezdésben foglalt átcsoportosításról a polgármester negyedévente köteles beszámolni, a költségvetés módosítására egyidejűleg javaslatot tenni. Az átruházott hatáskörű előirányzat-módosítási jogkör 2020. december 31-ig gyakorolható.

(4) A költségvetési szerv a költségvetése kiemelt előirányzatain belüli rovatok között átcsoportosítást hajthat végre.

(5) A képviselő-testület a költségvetési rendelet 5. § (2) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével - negyedévenként, de legkésőbb az éves költségvetési beszámoló elkészítésének határidejéig, december 31-ei hatállyal módosítja a költségvetési rendeletét. Ha év közben az Országgyűlés a hozzájárulások, támogatások előirányzatait zárolja, azokat csökkenti, törli, az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

(6) A költségvetési szerv alaptevékenysége körében szellemi tevékenység szerződéssel, számla ellenében történő igénybevételére szolgáló kiadási előirányzat csak a személyi juttatások terhére növelhető.

(7) Amennyiben az önkormányzat év közben a költségvetési rendelet készítésekor nem ismert többletbevételhez jut, vagy bevételei a tervezettől elmaradnak, arról a polgármester a képviselő-testületet tájékoztatja.

(8) A képviselő-testület által jóváhagyott kiemelt előirányzatokat valamennyi költségvetési szerv köteles betartani. Az előirányzat túllépés fegyelmi felelősséget von maga után.

(9) Az Önkormányzat saját forrásai terhére - a képviselő-testület hivatalánál foglalkoztatott köztisztviselők vonatkozásában- a közszolgálati tisztviselőkről szóló 2011. évi CXCIX. törvényben foglaltaktól eltérően az illetményalapot **49.000.-Ft**-ban állapítja meg.

**6. § A gazdálkodás szabályai**

(1) A költségvetési szervek rendeletben meghatározott bevételi és kiadási előirányzatai felett az intézmények vezetői előirányzat-felhasználási jogkörrel rendelkeznek.

(2) A költségvetési szervek az alapfeladatai ellátását szolgáló személyi juttatásokkal és az azokhoz kapcsolódó járulékok és egyéb közterhek előirányzataival minden esetben, egyéb előirányzatokkal a 85/2015. (IV.30) KT. számú képviselő-testületi határozattal elfogadott munkamegosztási megállapodásban foglaltaknak megfelelően rendelkezik.

(3) Valamennyi költségvetési szerv vezetője köteles belső szabályzatban rögzíteni a működéshez, gazdálkodáshoz kapcsolódóan a gazdálkodás vitelét meghatározó szabályokat, a mindenkor érvényes központi szabályozás figyelembe vételével, illetve a szükséges módosításokat végrehajtani. A szabályozásbeli hiányosságért, a felelősség a mindenkori intézményvezetőt terheli.

(4) A közös hivatal, valamint a költségvetési szervek az évközi előirányzat-módosításokról a jegyző által elrendelt formában kötelesek naprakész nyilvántartást vezetni.

**7. § A költségvetés végrehajtásának ellenőrzése**

(1) Az önkormányzati költségvetési szervek ellenőrzése a belső kontrollrendszer keretében valósul meg, melynek létrehozásáért, működtetésért és továbbfejlesztéséért az önkormányzat esetében a jegyző, az intézmények esetében az intézményvezető felelős.

(2) Az Önkormányzat a belső ellenőrzés kialakításáról megbízott szakértő útján gondoskodik. A megfelelő működtetésről és a függetlenség biztosításáról a jegyző köteles gondoskodni.

# 8. § Záró és vegyes rendelkezések

(1) Ez a rendelet a kihirdetést követő napon lép hatályba, de rendelkezéseit 2020. január 1. napjától kell alkalmazni.

8./ Az önkormányzat 2020. évi közbeszerzési tervének jóváhagyása

Dr. Gulyásné Dr. Kerekes Rita bizottsági elnök: röviden ismerteti az előterjesztés tartalmát.

Egyéb hozzászólás nem volt, Dr. Gulyásné Dr. Kerekes Rita bizottsági elnök szavazásra teszi fel az előterjesztést, melyet a Bizottság – 5 fő van jelen a szavazásnál – egyhangúlag 5 igen szavazattal elfogad és meghozza az alábbi határozatot:

**Szám: 19/2020.(II.12.) PüGVB Határozat**

**Tárgy: Az önkormányzat 2020. évi közbeszerzési tervének jóváhagyása**

Szikszó Város Pénzügyi, Gazdasági és Városfejlesztési Bizottsága javasolja a Képviselő-testületnek, hogy az önkormányzat 2020. évi összesített közbeszerzési tervét az alábbiak

szerint hagyja jóvá:

|  |  |  |  |  |  |  |  |
| --- | --- | --- | --- | --- | --- | --- | --- |
| ***Közbeszerzés tárgya*** | ***Típusa*** | ***Előzetesen becsült nettó értéke (Ft)*** | ***Alkalmazandó/ választott eljárás típusa*** | ***Eljárás tervezett megindítása*** | ***Teljesítés*** | ***Felelős akkreditált közbeszerzési szaktanácsadó igénybevétele*** | ***Előzetes tájékoztató közzététele*** |
| **TOP-1.1.1-15-BO1-2016-00007 pályázat Ipari Park építése „Új iparterület kialakítása Szikszón a vállalkozások versenyképességének javítása, valamint a foglalkoztatás elősegítése céljából”** | **építés** | **555.730.000.-** | **Kbt. 113.§ (5) bekezdés szerinti nemzeti nyílt** | **2020.06.01.** | **2021.05.01.** | **igen** | **nem** |
| **TOP-1.1.1-16-BO1-2017-00010 pályázat Ipari Park építése „A vállalkozások versenyképességét javító, valamint a foglalkoztatást segítő Szikszói Ipari Park kialakítása”** | **építés** | **276.647.000.-** | **Kbt. 113.§ (5) bekezdés szerinti nemzeti nyílt** | **2020.07.01.** | **2021.03.01.** | **igen** | **nem** |

Felelős: a bizottság elnöke

Határidő: a következő bizottsági ülés

9./ A polgármester 2020. évi szabadságütemezésének jóváhagyása és tájékoztatás elfogadása a 2019. évi szabadság igénybevételével kapcsolatban

Dr. Gulyásné Dr. Kerekes Rita bizottsági elnök: röviden ismerteti az előterjesztés tartalmát.

Dr. Gulyásné Dr. Kerekes Rita bizottsági elnök szavazásra teszi fel az előterjesztést, melyet a Bizottság – 5 fő van jelen a szavazásnál – egyhangúlag 5 igen szavazattal elfogad és meghozza az alábbi határozatot:

**Szám: 20/2020.(II.12.) PüGVB Határozat**

**Tárgy: A polgármester 2020. évi szabadságütemezésének jóváhagyása és tájékoztatás elfogadása a 2019. évi szabadság igénybevételével kapcsolatban**

Szikszó Város Pénzügyi, Gazdasági és Városfejlesztési Bizottsága javasolja a Képviselő-testületnek, hogy hagyja jóvá a polgármester 2020. évre vonatkozó szabadságának ütemezését az előterjesztés mellékletét képező tartalommal, valamint elfogadja a tájékoztatást a 2019. évi szabadság igénybevételével kapcsolatban.

Felelős: a bizottság elnöke

Határidő: a következő bizottsági ülés

10./ Döntés beruházási hitel felvételével kapcsolatban

Dr. Gulyásné Dr. Kerekes Rita bizottsági elnök: röviden ismerteti az előterjesztés tartalmát.

Egyéb hozzászólás, módosító javaslat nem volt, Dr. Gulyásné Dr. Kerekes Rita bizottsági elnök szavazásra teszi fel az előterjesztést, melyet a Bizottság – 5 fő van jelen a szavazásnál – egyhangúlag 5 igen szavazattal elfogad és meghozza az alábbi határozatot:

**Szám: 21/2020.(II.12.) PüGVB Határozat**

**Tárgy: „A Szikszói Kistérségi Többcélú Társulás integrált térségi Gyermekprogramjaihoz szükséges infrastruktúra kialakítása”, Közösségi Ház építése EFOP-2.1.2-16-2017-00025 számú pályázathoz kapcsolódóan hitel igénylés.**

Szikszó Város Pénzügyi, Gazdasági és Városfejlesztési Bizottsága javasolja a Képviselő-testületnek, hogy az OTP Bank Nyrt. Miskolci Fiókjánál történő 17.170.673.-Ft, **„A Szikszói Kistérségi Többcélú Társulás integrált térségi Gyermekprogramjaihoz szükséges infrastruktúra kialakítása”, Közösségi Ház építése EFOP-2.1.2-16-2017-00025 számú pályázathoz kapcsolódóan** fejlesztési célú hitel felvételével értsen egyet.

**A képviselő-testület vállaljon kötelezettséget arra, hogy a kért hitelt és járulékait a futamidő alatt –a felhalmozási és tőke jellegű kiadásokat megelőzően- a költségvetésébe betervezi és jóváhagyja.**

A futamidő vonatkozásában a testület nyilatkozzon úgy, hogy a hitelt 2020. év március hónap 1. napjától kívánja igénybe venni és 2022. év december hónap 20. napjáig visszafizeti.

**A kért hitel fedezetéül a képviselő-testület az alábbi biztosítékot ajánlja fel:**

az Önkormányzat 23/2012.(XI.30.) számú vagyonrendelete alapján, a törzsvagyonhoz nem tartozó, forgalomképes ingatlanra jelzálogjog bejegyzés. A felajánlott ingatlan per-, igény- és tehermentes, más jogügylethez lekötve nincs, és nem képezte apport tárgyát sem. Az ingatlan a hatósági- és az alapvető lakossági szolgáltatások ellátásában nem vesz részt. A testület hozzájárul az ingatlan az OTP Bank Nyrt. javára szóló, a hitel és járulékai mértékéig terjedő jelzáloggal történő megterheléséhez, *első helyi* zálogjogi ranghelyen.

Az ingatlan adatai a következők:

|  |  |  |  |  |
| --- | --- | --- | --- | --- |
| Ingatlan megnevezése | Ingatlan címe | Helyrajzi szám | Tulajdoni hányad | Forgalmi érték eFt |
| Épület (Könyvtár II.) | Rákóczi út 3. | 1429/A/4 | 1/1 | 37.405.-eFt |

**Az Önkormányzat járuljon hozzá a felajánlott ingatlanra vonatkozó biztosítási szerződés jelzálogjogi záradékkal történő ellátásához.**

**A testület nyilatkozzon arról, hogy az Önkormányzat kötelezettségvállalása megfelel Magyarország gazdasági stabilitásáról szóló 2011. évi CXCIV. törvény 10 §. (3) bekezdésében foglaltaknak.**

A testület hatalmazza fel a polgármestert a hitelszerződés aláírására.

Felelős: a bizottság elnöke

Határidő: a következő bizottsági ülés

11./ Döntés a Szikszó belterület 2124 helyrajzi számú ingatlan önkormányzat részére történő felajánlásának elfogadásával kapcsolatban

Dr. Gulyásné Dr. Kerekes Rita bizottsági elnök: röviden ismerteti az előterjesztés tartalmát.

Egyéb hozzászólás, módosító javaslat nem volt, Dr. Gulyásné Dr. Kerekes Rita bizottsági elnök szavazásra teszi fel az előterjesztést, melyet a Bizottság – 5 fő van jelen a szavazásnál – egyhangúlag 5 igen szavazattal elfogad és meghozza az alábbi határozatot:

**Szám: 22/2020.(II.12.) PüGVB Határozat**

**Tárgy: Döntés a Szikszó belterület 2124 helyrajzi számú ingatlan önkormányzat részére történő felajánlásának elfogadásával kapcsolatban**

Szikszó Város Pénzügyi, Gazdasági és Városfejlesztési Bizottsága javasolja a Képviselő-testületnek, hogy fogadja el a Szikszó belterület 2124 helyrajzi számú, természetben 3800 Szikszó, Dolhai u. 3. szám alatti, „kivett lakóház, udvar” megnevezésű, összesen 498 m2 alapterületű ingatlan felajánlását Szikszó Város Önkormányzata részére.

Bízza meg Dr. Cserbáné Dr. Papp Éva jogi képviselőt az ajándékozási szerződés elkészítésével, felhatalmazza a polgármestert az ajándékozási szerződés aláírására.

Felelős: a bizottság elnöke

Határidő: a következő bizottsági ülés

12./ Döntés önkormányzati tulajdonban lévő ingatlanok eladásra történő meghirdetésével kapcsolatban

Dr. Gulyásné Dr. Kerekes Rita bizottsági elnök: röviden ismerteti az előterjesztés tartalmát. Kiegészítésül elmondja, hogy az előterjesztéshez három határozati javaslat tartozik.

Dr. Gulyásné Dr. Kerekes Rita bizottsági elnök szavazásra teszi fel az I. számú határozati javaslatot, melyet a Bizottság – 5 fő van jelen a szavazásnál – egyhangúlag 5 igen szavazattal elfogad és meghozza az alábbi határozatot:

**Szám: 23/2020.(II.12.) PüGVB Határozat**

**Tárgy: Döntés a Szikszó, belterület 116 helyrajzi számú ingatlan értékesítésre történő meghirdetésével kapcsolatban**

Szikszó Város Önkormányzatának Képviselő-testülete értékesítésre meghirdeti a kizárólagos tulajdonában lévő, Szikszó belterület 116 helyrajzi számú, természetben 3800 Szikszó, Bajcsy-Zs. E. u. 4. szám alatt található 68 m2 területű „kivett lakóház, udvar, gazdasági épület” megnevezésű ingatlant az előterjesztés mellékletét képező tartalommal.

Felelős: a bizottság elnöke

Határidő: a következő bizottsági ülés

A II. számú határozati javaslatot a Bizottság – 5 fő van jelen a szavazásnál – egyhangúlag 5 igen szavazattal elfogadja és meghozza az alábbi határozatot:

**Szám: 24/2020.(II.12.) PüGVB Határozat**

**Tárgy: Döntés a Szikszó, belterület 9 helyrajzi számú ingatlan értékesítésre történő meghirdetésével kapcsolatban**

Szikszó Város Pénzügyi, Gazdasági és Városfejlesztési Bizottsága javasolja a Képviselő-testületnek, hogy értékesítésre hirdesse meg a kizárólagos tulajdonában lévő, Szikszó belterület 9 helyrajzi számú, természetben 3800 Szikszó, Táncsics u. 7. szám alatt található 280 m2 területű „kivett lakóház, udvar” megnevezésű ingatlant az előterjesztés mellékletét képező tartalommal.

Felelős: a bizottság elnöke

Határidő: a következő bizottsági ülés

A III. számú határozati javaslatot a Bizottság – 5 fő van jelen a szavazásnál – egyhangúlag 5 igen szavazattal elfogadja és meghozza az alábbi határozatot:

**Szám: 25/2020.(II.12.) PüGVB Határozat**

**Tárgy: Döntés a Szikszó, belterület 265 helyrajzi számú ingatlan értékesítésre történő meghirdetésével kapcsolatban**

Szikszó Város Pénzügyi, Gazdasági és Városfejlesztési Bizottsága javasolja a Képviselő-testületnek, hogy értékesítésre hirdesse meg a kizárólagos tulajdonában lévő, Szikszó belterület 265 helyrajzi számú, természetben 3800 Szikszó, Bajcsy-Zs. E. utcában található 29 m2 területű „kivett beépítetlen terület” megnevezésű ingatlant az előterjesztés mellékletét képező tartalommal.

Felelős: a bizottság elnöke

Határidő: a következő bizottsági ülés

13./ Döntés belterületi ingatlanok megvásárlásával kapcsolatban

Dr. Gulyásné Dr. Kerekes Rita bizottsági elnök: röviden ismerteti az előterjesztés tartalmát.

Battáné dr. Tóth Zita jegyző: a Pázmány Péter téren lévő ingatlan alkalmas lenne egy parkoló kialakítására, így az Egészségházba érkezők részére a parkolási probléma megoldódna.

Dr. Gulyásné Dr. Kerekes Rita bizottsági elnök szavazásra teszi fel az I. számú határozati javaslatot, melyet a Bizottság – 5 fő van jelen a szavazásnál – egyhangúlag 5 igen szavazattal elfogad és meghozza az alábbi határozatot:

**Szám: 26/2020.(II.12.) PüGVB Határozat**

**Tárgy: Döntés a Szikszó, belterület 107 helyrajzi számú ingatlan megvásárlásával kapcsolatban**

Szikszó Város Pénzügyi, Gazdasági és Városfejlesztési Bizottsága javasolja a Képviselő-testületnek, hogy vásárolja meg a Szikszó belterület 107 helyrajzi számú, természetben 3800 Szikszó, Pázmány Péter tér 14. szám alatt található 1023 m2 területű „kivett lakóház, udvar, gazdasági épület” megnevezésű ingatlant 3.000.000.-Ft vételáron.

Hatalmazza fel a polgármestert az adásvételi szerződés aláírására.

Az adásvételi szerződés elkészítésével bízza meg dr. Cserbáné dr. Papp Éva jogi képviselőt.

Felelős: a bizottság elnöke

Határidő: a következő bizottsági ülés

A II. számú határozati javaslatot a Bizottság – 5 fő van jelen a szavazásnál – egyhangúlag 5 igen szavazattal elfogadja és meghozza az alábbi határozatot:

**Szám: 27/2020.(II.12.) PüGVB Határozat**

**Tárgy: Döntés a Szikszó, belterület 2131 helyrajzi számú ingatlan megvásárlásával kapcsolatban**

Szikszó Város Pénzügyi, Gazdasági és Városfejlesztési Bizottsága javasolja a Képviselő-testületnek, hogy vásárolja meg a Szikszó belterület 2131 helyrajzi számú, természetben 3800 Szikszó, Alsópince sor 3. szám alatt található 60 m2 területű „kivett présház” megnevezésű ingatlant 250.000.-Ft vételáron.

Hatalmazza fel a polgármestert az adásvételi szerződés aláírására.

Az adásvételi szerződés elkészítésével bízza meg dr. Cserbáné dr. Papp Éva jogi képviselőt.

Felelős: a bizottság elnöke

Határidő: a következő bizottsági ülés

14./ Döntés a Szikszó, zártkert 4273/2 helyrajzi számú ingatlanra vonatkozó bérleti szerződés meghosszabbításáról

Dr. Gulyásné Dr. Kerekes Rita bizottsági elnök: röviden ismerteti az előterjesztés tartalmát.

Dr. Gulyásné Dr. Kerekes Rita bizottsági elnök szavazásra teszi fel az előterjesztést, melyet a Bizottság – 5 fő van jelen a szavazásnál – egyhangúlag 5 igen szavazattal elfogad és meghozza az alábbi határozatot:

**Szám: 28/2020.(II.12.) PüGVB Határozat**

**Tárgy: Döntés a Szikszó, zártkert 4273/2 helyrajzi számú ingatlanra vonatkozó bérleti szerződés meghosszabbításáról**

Szikszó Város Pénzügyi, Gazdasági és Városfejlesztési Bizottsága javasolja a Képviselő-testületnek, hogy határozzon úgy, hogy a Szikszó, zártkert 4273/2 hrsz-ú ingatlanra vonatkozó, a Szikszó Város Önkormányzata és a Vodafone Magyarország Zrt. között fennálló bérleti szerződést annak lejárta (vagyis 2022. június 30. napja) után újabb 7,5 évvel hosszabbítsa meg.

Hatalmazza fel a polgármestert a bérleti szerződés meghosszabbításának aláírására.

Felelős: a bizottság elnöke

Határidő: a következő bizottsági ülés

15./ Döntés személygépjármű ingyenes vagyonátruházására vonatkozó szerződés megkötésével kapcsolatban

Dr. Gulyásné Dr. Kerekes Rita bizottsági elnök: röviden ismerteti az előterjesztés tartalmát.

Battáné dr. Tóth Zita jegyző: a Mini Cooper személyautóról van szó az előterjesztésben. Április hónapban kerül majd ki a közjegyző által lezárt, hitelesített urna az Inkubátorházba, amelybe a nyereményszelvényeket fogják összegyűjteni a nyereményautó kisorsolásához.

Dr. Gulyásné Dr. Kerekes Rita bizottsági elnök szavazásra teszi fel az előterjesztést, melyet a Bizottság – 5 fő van jelen a szavazásnál – egyhangúlag 5 igen szavazattal elfogad és meghozza az alábbi határozatot:

**Szám: 29/2020.(II.12.) PüGVB Határozat**

**Tárgy: Döntés személygépjármű ingyenes vagyonátruházására vonatkozó szerződés megkötésével kapcsolatban**

Szikszó Város Pénzügyi, Gazdasági és Városfejlesztési Bizottsága javasolja a Képviselő-testületnek, hogy ingyenes vagyonátruházásra vonatkozó szerződést kössön a Hernádvölgye Fejlődéséért Alapítvánnyal a tulajdonában lévő BMW MINI COOPER típusú RIT-704 forgalmi rendszámú személygépjárműre vonatkozóan.

Hatalmazza fel a polgármestert a vagyonátruházási szerződés aláírására.

Felelős: a bizottság elnöke

Határidő: a következő bizottsági ülés

16./ Döntés a szünidei gyermekétkeztetés biztosításának módjáról

Dr. Gulyásné Dr. Kerekes Rita bizottsági elnök: röviden ismerteti az előterjesztés tartalmát.

Farkas Sándor bizottsági tag: van igény a szünidei étkeztetésre?

Dr. Ruttkai Tímea osztályvezető: sajnos sokan nem veszik igénybe.

Dr. Gulyásné Dr. Kerekes Rita bizottsági elnök szavazásra teszi fel az előterjesztést, melyet a Bizottság – 5 fő van jelen a szavazásnál – egyhangúlag 5 igen szavazattal elfogad és meghozza az alábbi határozatot:

**Szám: 30/2020.(II.12.) PüGVB Határozat**

**Tárgy: Döntés a szünidei gyermekétkeztetés biztosításának módjáról**

Szikszó Város Pénzügyi, Gazdasági és Városfejlesztési Bizottsága javasolja a Képviselő-testületnek, hogy határozzon úgy, hogy a szünidei gyermekétkeztetési feladatot 2020. évtől kezdve a ZTR Közétkeztető Kft. helyett a Sixo Tender Kft.-vel (3800 Szikszó, Kálvin tér 1.) - valamennyi szünidőre külön-külön - megkötött megállapodás alapján biztosítja a rendszeres gyermekvédelmi kedvezményben részesülő hátrányos helyzetű és halmozottan hátrányos helyzetű kiskorú gyermekek részére a tavaszi szünetre 2 munkanapra, a nyári szünetre 50 munkanapra (óvodások esetében 20 munkanapra), az őszi és téli szünetre vonatkozóan pedig 4-4 munkanapra, az étel elvitelével. A Képviselő-testület járuljon hozzá a 285,-Ft-os támogatáson felüli 65,-Ft/adag megfizetéséhez.

Hatalmazza fel a polgármestert a megállapodások aláírására.

Felelős: a bizottság elnöke

Határidő: a következő bizottsági ülés

* Egyebek

Sváb Antal polgármester: tájékoztatásul elmondja a bizottság megjelent tagjainak, hogy a letelepedési támogatás bevezetésére kidolgoztak egy rendelet-tervezetet, amelyet a képviselő-testület az ülésen tárgyal majd meg.

Dr. Gulyásné Dr. Kerekes Rita bizottsági elnök megköszöni a részvételt, az ülést bezárja.

Jegyzőkönyv lezárva 17 óra 50 perckor.

Kmf.

Dr. Gulyásné Dr. Kerekes Rita Fehér Balázs

bizottsági elnök hitelesítő